In nomine domini amen. Per hoc presens publicum instrumentum cunctis pateat euidenter quod, anno a natiuitate eiusdem domini millesimo trecentesimo nonagesimo quinto, indictione tercia, die quartadecima mensis julii, pontificatus sanctissimi in Christo patris ac domini nostri domini Benedicti diuina prouidencia pape terciidecimi anno primo, in mei notarii publici et testium infrascriptorum ad hoc vocatorum specialiter et rogatorum presencia, in capitulo monasterii Sancti Stephani de Diuione ordinis sancti Augustini lingonensis diocesis, coram venerabilibus et religiosis viris dominis priore et conuentu dicti monasterii capitulantibus et capitulum seu conuentum facientibus et tenentibus ac inibi ut moris hora capitulari ad sonum campane adinvicem capitulariter congregatis, personaliter constitutus discretus vir dominus Johannes de Sancto Theobaldo, presbyter et chorialis ecclesie cappelle illustrissimi principis domini ducis Burgundie de dicta Diuione procuratorque et procuratorio nomine dominorum decani et capituli dicte capelle, prout de procuratorio huiusmodi constat quibusdam patentibus litteris, sigillis ipsorum dominorum decani et capituli impendentibus ut prima facie apparebat sigillatis, quarum tenor inferius est insertus, quemdam francum auri cugni domini nostri francorum regis dudum per illustrissimam dominam dominam ducissam Burgundie, in ecclesie parochiali beate Marie de dicta Diuione oblatum, ac per dominum Guillelmum Godardi de Longouico, presbyterum et chorialem ecclesie dicte capelle de mandato dominorum decani et capituli predictorum ut asseritur dominos abbatem et conuentum dicti monasterii ad quos oblationes et obuentiones in predicta parrochiali ecclesia quouis prouenientes dicuntur pertinere, sua possessione iuris percipiendi oblationes et obuentiones easdem indebite spoliando, receptum dominos abbatem et conuentum ad suam possessionem predictam huiusmodi francum sic oblatum iuxta formam et tenorem, ac virtute nonnullarum sententiarum diffinitiuarum pro dictis dominis abbate et conuentu contra dominos decanum et capitulum predictos, super franco et oblatione predictis in romana curia latarum litterarumque apostolicarum executoriarum super hoc confectarum et processuum inde secutorum infra terminum in ipsis processibus prefatis dominis decano et capitulo super restitutione et reintegratione huismodi ipsis dominis abbati et conuentui facienda prefixum et assignatum restituendo et reintegrando publice restituit et persoluit venerabili et religioso viro domino Guidoni de Arcu canonico et infirmario monasterii prelibati procuratorique et procuratorio nomine dominorum abbatis et conuentus predictorum presenti ac restitutionem reintegrationem et solutionem huiusmodi nomine procuratorio quo supra legitime recipienti et acceptanti. Super quibus omnibus et singulis dictus dominus Guido procurator et procuratorio nomine quo supra peciit a me notario publico infrascripto sibi fieri publicum instrumentum vnum vel plura. Acta fuerunt hec anno, indictione, die, mense, loco et pontificatu predictis, presentibus discretis viris dominis Petro de Laryo, Johanne Bertrandi de Tilicastro, Petro Odenet de Tardocastro presbyteris et Radulpho le Pullet clerico chorialibus dicte capelle, domino Stephano Ougnot de dicta Diuione presbytero, Reginaldo Ayme, Laurentio Le Grain preposito de Diuione, Hugone de Trecis pictore, Hugone Ceruele, Johanne de Germigneyo ac Johanne Fonde de Prenomchieres et Johanne Deniseti de Palaisot, habitatoribus diuionensibus, et Alieto le Coinginet de Satenayo, testibus ad premissa vocatis specialiter et rogatis. Tenor procuratorii de quo supra fit mentio: Vniversis presentes litteras inspecturis ac eciam audituris, Johannes Couiller decanus et capitulum insignis ecclesie capelle domini ducis Burgundie in Diuione, lingonensis diocesis, ad romanam ecclesiam nullo medio pertinentis, salutem in domino, ac presentibus indubium fidem adhibere; notum facimus quod nos more et hora solitis ad sonum campane capitularis capitulariter congregati capitulumque tenentes et facientes nostro et et ecclesie nostre nomine predicte, citra revocationem aliorum quorumque procuratorum nostrorum fecimus constituimus et ordinauimus facimus que constituimus et ordinamus per presentes nostros viros et legitimos procuratores, actores, factores nostrorum et dicte ecclesie nostre negociorum gestores ac certos nuncios speciales: venerabiles et discretos viros dominos et magistros Johannem de Vendenissa, Henricum de Villaberni, Lambertum Groiselier, Eustachium le Bongre, Guidonem de Braseyo nostros dicte ecclesie concanonicos, Guidonem de Fonteneto, Johannem Peguti, Aymonem de Thoreyo, Guillelmum de Longouico, Larencium de Metis, Johannem de Bornayo, Johannem Quarrey, Johannem de Sanctotheobaldo, Johannem Bertrandi, Guillelmum de Sancto Valerio, Robertum Marchandise, Guillelmum Tiece, Odonem Maillot, Nicolaum Pignouse presbyteros, Andream de Aisereyo capellanos choriales nostros, Johannem Arnoleti, Villelmum Girardi clericus et Guillelmum Le Peullet habitatores Diuionis, Johannem Nonot, Richardum Rotharii, Guillelmum eius generum, Jacobum Guibur, Girardum Bertot, et Girardum Berberii ciues et habitatores cabilonenses, licet absentes tanquam presentes et eorum quemlibet insolidum exhibitores presencium, ita quod occupantis non sit melior conditio sed quod per vnum ipsorum inceptum fuerit per alium prosequi valeat et finiri, in omnibus et singulis causis, querelis, controuersiis, questionibus et negociis nostris et ecclesie nostre motis et mouendis, tam pro nobis coniunctim vel diuisim et ecclesia nostra predicta, quam contra nos et ecclesiam ipsorum, contra quascunque personas ecclesiasticas et seculares et coram quibuscunque iudicibus ordinariis et extraordinariis, delegatis uel subdelegatis aut aliis quibuslibet ecclesiasticis et secularibus auctoritate quacunque fungentibus, et quocunque nomine censeantur, videlicet ad agendum pro nobis et ecclesia nostra predicta, nosque et ecclesiam ipsam deffendendum, conuertendum reconuertendum libellum et libellos, ac quascunque petitiones summarias et alias dandum et recipiendum, exceptiones quascunque proponendum, replicandum, duplicandum, triplicandum, et sic deinceps lite contestandum, de calumpnia malicia et veritate dicenda, in animas nostras et ipsorum procuratorum jurandum ac prestandum cuiuslibet alterius generis juramentum quod in causis exigitur et postulat ordo iuris, ponendum et articulandum, positionibus et articulis respondendum, de iure et de facto proponendum, testes producendum, acta litteras et instrumenta et quarumcunque aliarum probationum genera in modum probationis et alias exhibendum, testes partis aduerse iurare et depositiones eorum publicare videndum, ipsosque testes partis adverse et eorum attestationes reprobandum, et contradicendum atta litteras et instrumenta contra nos coniunctim et diuisim et ecclesiam nostram in modum probationis et alias exhibitionis impugnandum, crimina et deffectus opponendum ac probandum, expensas petendum, taxandum, recipiendum, ac taxare iurare et adiudicare videndum, et super eis iurandum litteras quascunque tam simplices quam legendum gratiam seu justiciam continentes beneficium absolutionis que nostrarum simpliciter et ad cautelam ac beneficium restitutionis in integrum petendum, impetrandum et obtinendum exceptiones cuiuscunque generis proponendum allegandum, concludendum et renunciandum jus dici, ac interlocutorias et diffinitiuas sententias fieri petendum, et audiendum ab eis et quolibet nobis illato vel ecclesie nostre illato seu inferendo grauamine appellandum, appellationem intimandum, insinuandum, innouandum et prosequendum, apostolos petendum et obtinendum, subdictos quoscunque choriales, iusticiales, et homines nostros ad examen nostrum ac et nostrarum vtriusque fori curiarum remiti necnon curie cognitionem remissam restituere et recredentiam ipsorum nostrorum que et suorum et dicte ecclesie nostre bonorum in iuditio et extra quociens opus erit petendum, requirendum et obtinendum, cautiones quaslibet offerendum, dandum et recipiendum, de locis et iudicibus conueniendum, concordandum, locaque et judices eligendum, impetrandum, contradicendum et recusandum, de singulos hominibus chorialibus subditis et iusticialibus nostris predictis justitie complementum exhibere cuilibet conquirenti de ipsis offerendum, et generaliter ad omnia alia et singula faciendum, exercendum et dicendum que circa premissa et ea tangencia necessaria fuerint fieri et opportuna et que causarum materia postulant et requirunt et que nos coniunctim vel diuisim faceremus et facere possemus si adessemus etiam si mandatum aliud exigant magis speciale, et concedentes nos dicti constituentes dictis procuratoribus nostris et eorum cuilibet insolidum plenam generalem et liberam potestatem cum plenaria et libera administratione ac speciali mandato in premissis et quolibet premissorum. Promittentes bona fide nos ratum gratum et firmum perpetuo habituros totum id et quicquid per dictos paocuratores nostros et eorum quemlibet insolidum actum, dictum gestum ve fuerit in premissis et ea tangentia seu eciam procuratum et si maxime fuerit judicatum solui et iudicis sisti cum suis clausulis vniversis, dictosque procuratores nostros et eorum quemlibet insolidum ab omni satisdatione penitus releuare, et eos releuamus de presenti harum serie litterarum sub omnium nostrorum et dicte ecclesie nostre temporalium ypotheca et obligatione bonorum cum omnis iuris et facti renunciacione ad hec necessaria pariter et cautela. In quorum testimonium sigilla nostra presentibus litteris duximus apponenda. Actum et datum capitulariter ut supra, die penultima mensis augusti anno domini millesimo trecentesimo nonagesimo tercio. Et ego Guillelmus Brunelli de Argeyo clericus eduensis diocesis publicus apostolica et imperiali auctoritate notarius, predicte restitutioni et reintegrationi et franci suprascripti solutioni et aliis premissis omnibus et singulis dum sic ut premittitur agerentur, vna cum prenominatis testibus presens fui eaque per alium scripta in notam recepi publicaui, et in hanc publicam formam redegi signoque meo solito hic me propria manu subscribendo signaui requisitus in testimonium premissorum.